CELEX: 32015R1556
Language: ro
Date: 2015-06-11 00:00:00
Title: Regulamentul delegat (UE) 2015/1556 al Comisiei din 11 iunie 2015 de completare a Regulamentului (UE) nr. 575/2013 al Parlamentului European și al Consiliului în ceea ce privește standardele tehnice de reglementare pentru tratamentul tranzitoriu al expunerilor din titluri de capital conform abordării IRB (Text cu relevanță pentru SEE)

19.9.2015   
            
            
               RO
            
            
               Jurnalul Oficial al Uniunii Europene
            
            
               L 244/9
            
         REGULAMENTUL DELEGAT (UE) 2015/1556 AL COMISIEI
   din 11 iunie 2015
   de completare a Regulamentului (UE) nr. 575/2013 al Parlamentului European și al Consiliului în ceea ce privește standardele tehnice de reglementare pentru tratamentul tranzitoriu al expunerilor din titluri de capital conform abordării IRB
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012 (1), în special articolul 495 alineatul (3) al treilea paragraf,
   întrucât:
   
               (1)
            
            
               Este necesar să se specifice condițiile în care autoritățile competente pot excepta de la tratamentul bazat pe modele interne de rating anumite categorii de expuneri din titluri de capital deținute la 31 decembrie 2007 de instituții și de filiale din UE ale instituțiilor din statul lor membru respectiv.
            
         
               (2)
            
            
               Aceste condiții ar trebui să fie stabilite într-un mod armonizat, astfel încât să nu aibă un efect negativ disproporționat asupra tranziției line a sistemelor juridice naționale de la regimul instituit prin transpunerea Directivei 2006/48/CE a Parlamentului European și a Consiliului (2), în special a articolului 154 alineatul (6) al acesteia, către regimul instituit prin Regulamentul (UE) nr. 575/2013.
            
         
               (3)
            
            
               În stabilirea acestor condiții, trebuie să se țină seama, în măsura posibilului, de așteptările legitime ale instituțiilor cărora li s-a acordat o exceptare în temeiul fostului regim, care s-a aplicat până la 31 decembrie 2013. Prin urmare, autoritățile competente ar trebui să aibă posibilitatea de a acorda exceptarea acestor instituții. Exceptarea nu ar trebui să fie acordată altor instituții.
            
         
               (4)
            
            
               Prezentul regulament se bazează pe proiectele de standarde tehnice de reglementare prezentate Comisiei de către Autoritatea Bancară Europeană.
            
         
               (5)
            
            
               Autoritatea Bancară Europeană a efectuat consultări publice deschise cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul bancar, instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului (3),
            
         ADOPTĂ PREZENTUL REGULAMENT:
   Articolul 1
   Autoritățile competente pot acorda instituțiilor și filialelor din UE ale instituțiilor exceptarea de la tratamentul bazat pe modele interne de rating menționată la articolul 495 alineatul (1) din Regulamentul (UE) nr. 575/2013 numai pentru acele categorii de expuneri din titluri de capital care beneficiau deja, la 31 decembrie 2013, de o exceptare de la tratamentul bazat pe modele interne de rating.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 iunie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 176, 27.6.2013, p. 1.
   
      (2)  Directiva 2006/48/CE a Parlamentului European și a Consiliului din 14 iunie 2006 privind inițierea și exercitarea activității instituțiilor de credit (JO L 177, 30.6.2006, p. 1).
   
      (3)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Bancară Europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).